b'\n_START_ARTICLE_\nSlivno\n_START_SECTION_\nPodrijetlo naziva mjesta\n_START_PARAGRAPH_\nPostoje dvije varijante podrijetla imena Slivno. Po prvoj Slivno je dobilo ime po smje\xc5\xa1taju s lijeve odnosno "s live" strane Neretve. Po drugoj varijanti, sredi\xc5\xa1nje i najstarije selo na podru\xc4\x8dju \xc5\xbeupe Slivno Ravno i Slivanjskog poluotoka dobilo je ime po zemljopisnom polo\xc5\xbeaju i okolnom reljefu. Selo se nalazi dolini u okru\xc5\xbeenju brda Kosa (sa sjevera), Pozvizda (s juga) i Jastrebove glavice (sa zapada). Vode obilnih ki\xc5\xa1a slijevale su se niz navedena brda i prema Jadranskom moru i Neretvanskom blatu, pa je po slijevanju tih voda selo je dobilo ime Slivno.\n_START_SECTION_\nOp\xc4\x87inska naselja\n_START_PARAGRAPH_\nOp\xc4\x87ini pripada 18 naselja (stanje 2006.), to su: Blace, Duba, Duboka, Klek, Komarna, Kremena, Lovorje, Lu\xc4\x8dina, Mihalj, Otok, Pi\xc5\xbeinovac, Podgradina, Raba, Slivno Ravno, Trn, Tu\xc5\xa1tevac, Vlaka (lijeva obala Male Neretve) i Zavala.\n_START_SECTION_\nZemljopis\n_START_PARAGRAPH_\nSlivno je primorska op\xc4\x87ina u Neretvanskoj dolini. Grani\xc4\x8di s gradom Opuzenom, op\xc4\x87inom Za\xc5\xbeablje te s op\xc4\x87inom Neum u BiH._NEWLINE_Sjedi\xc5\xa1te op\xc4\x87ine je naselje Vlaka.\n_START_SECTION_\nStanovni\xc5\xa1tvo\n_START_PARAGRAPH_\nGodine 2001. op\xc4\x87ina Slivno imala je 2.078 stanovnika, a po popisu iz 2011. op\xc4\x87ina je imala 1.999 stanovnika.\n_START_SECTION_\nUprava\n_START_PARAGRAPH_\nNa\xc4\x8delnik op\xc4\x87ine je Smiljan Mustapi\xc4\x87 iz redova Hrvatske demokratske zajednice. Predsjednik 11-\xc4\x8dlanog Op\xc4\x87inskog vije\xc4\x87a je Mato Dragobratovi\xc4\x87 iz iste stranke._NEWLINE_Dan Op\xc4\x87ine Slivno je 15. kolovoza - blagdan Velike Gospe.\n_START_SECTION_\nVjerski \xc5\xbeivot\n_START_PARAGRAPH_\nNa podru\xc4\x8dju Op\xc4\x87ine Slivno je \xc5\xbeupa svetog Stjepana Prvomu\xc4\x8denika. U sastavu je Neretvanskog dekanata i Splitsko-makarske nadbiskupije. \xc5\xbdupa Slivno Ravno je utemeljena 1705.'